Eurooppa-neuvoston hyväksyttyä nämä kansainväliset sitoumukset ja ottaen huomioon Euroopan parlamentin mietinnön Euroopan komissio, jäljempänä ’komissio’, antoi ehdotuksen vaihtoehtoisten sijoitusrahastojen hoitajia (Alternative Investment Fund Managers, AIFM) koskevaksi sääntelykehykseksi. AIFMD hyväksyttiin 8. kesäkuuta 2011. Sen jälkeen kun AIFMD oli saatettu osaksi kansallista lainsäädäntöä, sitä alettiin soveltaa 22. heinäkuuta 2013.

AIFMD:llä pyritään saamaan aikaan johdonmukainen lähestymistapa rahoitusjärjestelmän riskien valvontaan, tarjoamaan korkeatasoinen sijoittajansuoja ja helpottamaan vaihtoehtoisten sijoitusrahastojen (AIF-rahastojen) EU:n markkinoiden yhdentymistä. AIF-rahastojen hoitajien on toteutettava toimenpiteitä riskien hallitsemiseksi ja tarvittavan avoimuuden varmistamiseksi hoitamiensa AIF-rahastojen toiminnan osalta, ja ne voivat hoitaa AIF-rahastoja ja markkinoida niitä ammattimaisille sijoittajille kaikkialla unionissa yhdellä toimiluvalla.

1.2 Oikeusperusta

Tämä kertomus on laadittu AIFMD:n 69 artiklan mukaisesti. Komission on tarkasteltava uudelleen AIFMD:n soveltamista ja soveltamisalaa direktiivin soveltamisesta saatuja kokemuksia painottaen. On tarpeen arvioida direktiivin vaikutusta sijoittajiin, AIF-rahastoihin ja AIF-rahastojen hoitajiin unionissa ja kolmansissa maissa sen selvittämiseksi, missä määrin AIFMD:n tavoitteet on saavutettu.

Tällä kertomuksella täytetään komission toimeksianto esittää Euroopan parlamentille ja neuvostolle arvio AIFMD:n toiminnasta. Lisäksi kertomuksessa tarkastellaan vivutuksen laskentamenetelmiä AIFMD:tä täydentävän komission delegoidun asetuksen (EU) N:o 231/2013, jäljempänä ’AIFMR’, 6 artiklan mukaisesti. Komission yksiköiden valmisteluasiakirjassa (SWD (2020) 110): Commission Staff Working Document Assessing the application and the scope of Directive 2011/61/EU of the European Parliament and of the Council on Alternative Investment Fund Managers) annetaan lisätietoja päätelmistä. Lisäksi on julkaistu riippumaton KPMG:n raportti.

1.3 Menetelmät ja kuulemisprosessi

Komissio antoi ulkopuolisen toimeksisaajan – KPMG:n – tehtäväksi toteuttaa kysely ja tehdä todisteisiin perustuva tutkimus AIFMD:n vaikutusten arvioimiseksi.

Empiirinen tutkimus kattoi 15 EU:n jäsenvaltiota. Siinä arvioitiin, ovatko AIFMD:n erityissäännöt vaikuttavia, tehokkaita, johdonmukaisia ja merkityksellisiä ja tukivatko ne EU:n toimenpiteitä direktiivin yleisten, erityisten ja toiminnallisten tavoitteiden saavuttamiseksi.

KPMG:n havaintoja täydennetään tässä kertomuksessa muilla tietolähteillä, kuten asiaankuuluvilla tietojen päivityksillä ja komission, ESMAn ja Euroopan järjestelmäriskikomitean (EJRK) eri toimintalinjoista saaduilla tiedoilla. Komission yhteydet sidosryhmiin, kuten kansallisiin toimivaltaisiin viranomaisiin, toimialan edustajiin ja sijoittajansuojajärjestöihin, julkisten kuulemisten sekä kahden- tai monenvälisten kokousten kautta otettiin huomioon. Akateemiset ja tilastolliset julkaisut tukivat myös tämän kertomuksen laatimista. Esimerkiksi ESMAn vuotuiset tilastoraportit unioniin sijoittautuneista AIF-rahastoista olivat erityisen hyödyllisiä kuvattaessa vaihtoehtoisten sijoitusrahastojen markkinoita EU:ssa. Yksittäisiä esimerkkejä tiettyjen unionin sääntöjen tehottomuudesta otettiin myös huomioon.

Komissio kuuli 27. syyskuuta 2019 jäsenvaltioita edustavaa Euroopan arvopaperikomitean asiantuntijaryhmää (EGESC) saadakseen teknistä ja toimintapoliittista palautetta olennaisista kysymyksistä, jotka liittyvät AIFMD:n soveltamiseen ja soveltamisalaan. EGESC:n jäseniä pyydettiin esittämään kirjallisia kannanottoja, ja kertomuksessa otetaan huomioon EGESC:n jäsenten kannat.